b'\n_START_ARTICLE_\nBologna\n_START_SECTION_\nZemljopis\n_START_PARAGRAPH_\nJadransko more nalazi se 77\xc2\xa0km prema istoku. Po prometnom polo\xc5\xbeaju \xc4\x8dini glavna ulazna vrata iz lombardijsko-venecijanske nizine u srednju Italiju.\n_START_SECTION_\nPovijest\n_START_PARAGRAPH_\nBologna je nastanjena jo\xc5\xa1 u bron\xc4\x8dano doba, iz kojega potje\xc4\x8du nekropole i ljevaonice bronce. Na prijelazu u povijesno doba, Bologna je etru\xc5\xa1\xc4\x8danski grad pod imenom Felsina. Sredinom 4. stolje\xc4\x87a razaraju je Boji. Na po\xc4\x8detku 2. stolje\xc4\x87a osvajaju i daju joj ime Bononia._NEWLINE_Kroz povijest te\xc5\xa1ko je stradavala u ratovima. Prije ujedinjenja Italije bila je glavnim gradom Crkvene dr\xc5\xbeave i povremeno sredi\xc5\xa1te papinske stolice. To je vrijeme iz kojeg potje\xc4\x8du i najve\xc4\x87a sakralna djela, me\xc4\x91u kojima i katedrala svetog Petronija. U sljede\xc4\x87em razdoblju Bologna ulazi u dugotrajni sukob s Crkvom \xc5\xa1to ce obilje\xc5\xbeiti i sam duh grada, te \xc4\x87e u njoj, nakon Drugog svjetskog rata, prevladavati ljevi\xc4\x8darske struje._NEWLINE_Za Drugog svjetskog rata bila je te\xc5\xa1ko razarana, a oko nje razvio se pokret otpora. U velikim zra\xc4\x8dnim bombardiranjima stradalo je oko 44% gra\xc4\x91evina, uklju\xc4\x8duju\xc4\x87i glavnu \xc5\xbeeljezni\xc4\x8dku postaju. Nakon pada Mussolinija, Bologna je bila pod vla\xc5\xa1\xc4\x87u Tre\xc4\x87eg Reicha do oslobo\xc4\x91enja 21. travnja 1945._NEWLINE_Poslije Drugog svjetskog rata bila je utvrdom ljevi\xc4\x8darske vlasti, zbog \xc4\x8dega je i dobila naziv Crvena Bologna. 1999. godine prekinut je niz politi\xc4\x8dki lijevih gradona\xc4\x8delnika kada je na izborima izabran pripadnih desnog centra Giorgio Guazzaloca. 2004. godine na vlast je izabran biv\xc5\xa1i sindikalist Sergio Cofferati. Na izborima 2009. godine ponovno je izabran gradona\xc4\x8delnih lijeve stranke, Flavio Delbono koji je nakon ne\xc5\xa1to vi\xc5\xa1e od 6 mjeseci na vlasti podnio ostavku zbog umije\xc5\xa1anosti u korupcijski skandal. Sljede\xc4\x87ih 15 mjeseci gradom upravlja vladina povjerenica, Anna Maria Cancellieri, a trenutni gradona\xc4\x8delnik grada je Virginio Merola, tako\xc4\x91er iz socijaldemokratske stranke.\n_START_SECTION_\nKultura\n_START_PARAGRAPH_\nU starom je dijelu velik broj srednjovjekovnih pala\xc4\x8da, fontana i crkava. To je jedno od najstarijih sveu\xc4\x8dili\xc5\xa1ta u svijetu (osnovano 1089.)._NEWLINE_Najstarije sveu\xc4\x8dili\xc5\xa1te na svijetu je u gradu Fes u Maroku koje je osnovano 859.g.\n_START_SECTION_\nZna\xc4\x8daj\n_START_PARAGRAPH_\nUbraja se me\xc4\x91u najva\xc5\xbenija kulturna, ekonomska i prometna sredi\xc5\xa1ta Italije._NEWLINE_UNESCO ju je 2005. proglasio svjetskim gradom glazbe.\n_START_SECTION_\nPromet\n_START_PARAGRAPH_\nKao prometno sredi\xc5\xa1te Bologna je od posebne va\xc5\xbenosti; \xc5\xbeeljezni\xc4\x8dno je spojena s Padovom, jadranskim gradovima, Firencom, alpskim gradovima, Rimom i Milanom. _NEWLINE_Cestovna mre\xc5\xbea se zrakasto pru\xc5\xbea iz Bologne i njome je spojena sa svim ve\xc4\x87im talijanskim gradovima na sjeveru i sa sredi\xc5\xa1njom Italijom. Kao zanimljivost valja navesti da je ta ista mre\xc5\xbea sagra\xc4\x91ena u 19.i 20. stolje\xc4\x87u, a starorimske ceste (via Aemilia i dr.) su slu\xc5\xbeila kao osnovice suvremenoj cestovnoj mre\xc5\xbei.\n_START_SECTION_\nGospodarstvo\n_START_PARAGRAPH_\nDana\xc5\xa1nja je gospodarstvena va\xc5\xbenost grada Bologne utemeljena na trgovini, jer je Bologna glavno trgovinsko sredi\xc5\xa1te jugoisto\xc4\x8dnog dijela Padske nizine. _NEWLINE_Industrija ima oslonac u preradbi poljodjelskih proizvoda koji se proizvode u \xc5\xa1iroj okolici ovog grada. Tako se u Bologni nalaze tvornice za preradu duhana i proizvodnju duhanskih proizvoda, lju\xc5\xa1tionice ri\xc5\xbee, sladorane te tvornice ostalih prehrambenih proizvoda. _NEWLINE_Od ostalih industrija, u Bologni je nazo\xc4\x8dna kovinska i elektrotehni\xc4\x8dka industrija, strojogradnja, proizvodnja papira, samovoza, keramike i parfema.\n_START_SECTION_\nObrazovanje\n_START_PARAGRAPH_\nSveu\xc4\x8dili\xc5\xa1te u Bologni smatra se najstarijim sveu\xc4\x8dili\xc5\xa1tem zapadnog svijeta. Ve\xc4\x87 u 1088. godini na ulicama grada po\xc4\x8dinje se pou\xc4\x8davati pravo, a kroz srednji vijek polako se formira pravo sveu\xc4\x8dili\xc5\xa1te. Obrazovna ustanova nalazi se u samom centru grada, a danas se sastoji od 5 kampusa. Na sveu\xc4\x8dili\xc5\xa1tu se obrazuje oko 80.000 studenata od kojih je oko 5000 inozemnih. Svake godine kroz sveu\xc4\x8dili\xc5\xa1te pro\xc4\x91e preko 2500 studenata na razmjeni.\n_START_SECTION_\n\xc5\xa0port\n_START_PARAGRAPH_\nIz Bologne su ko\xc5\xa1arka\xc5\xa1ki klubovi Virtus i Fortitudo, vi\xc5\xa1estruki talijanski prvaci i osvaja\xc4\x8di europskih kupova. _NEWLINE_Ipak, ni nogomet nije slab u ovom gradu. Bologna je bila sedmerostruki talijanski prvak, trenuta\xc4\x8dno se nalazi me\xc4\x91u klubovima u prvoj ligi (Seria A)._NEWLINE_Jaka je i odbojka (La Zinella Volley), osvaja\xc4\x8d talijanskih i europskih naslova._NEWLINE_Od poznatih \xc5\xa1porta\xc5\xa1a, iz Bologne su nogometa\xc5\xa1 Giacomo Bulgarelli, Alberto Tomba, slavni nogometni sudac Pierluigi Collina, voza\xc4\x8d trka\xc4\x87ih vozila Alex Zanardi te tenisa\xc4\x8d Andrea Saccenti.'